Keywords

Summary



Keywords

1. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Prekių ženklai, sudaryti tik iš žymenų arba nuorodų, kurie gali būti naudojami prekės savybėms žymėti

(Tarybos reglamento Nr. 40/94 7 straipsnio 1 dalies c punktas)

2. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Apibūdinamasis žymens požymis

(Tarybos reglamento Nr. 40/94 7 straipsnio 1 dalies b ir c punktai)

3. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Skiriamųjų požymių neturintys, apibūdinamieji arba bendriniai prekių ženklai – Išimtis – Skiriamųjų požymių įgijimas dėl naudojimo

(Tarybos reglamento Nr. 40/94 7 straipsnio 3 dalis)

Summary

1. Žymuo EUROPIG, kurį prašoma įregistruoti „mėsai, paukštienai (mėsai); žvėrienai; mėsos ekstraktams; konservuotiems pagamintiems mėsos ir (arba) daržovių patiekalams, konservuotai mėsai; dešrelėms; dešroms; mėsos gaminiams; rūkytiems gaminiams; kumpiui; lašiniams; spirgams“, priklausantiems 29 klasei Nicos sutarties prasme, bei „pyragui su mėsa; pyragui (konditerijos gaminiams)“, priklausantiems 30 klasei minėtos sutarties prasme, paprasto angliškai kalbančio vartotojo požiūriu apibūdina Bendrijos prekių ženklo paraiškoje nurodytas prekes Reglamento Nr. 40/94 dėl Bendrijos prekių ženklo 7 straipsnio 1 dalies c punkto prasme.

Iš tiesų, šį žymenį sudaro tik nuorodos, kurios gali būti naudojamos tam tikroms nagrinėjamų prekių savybėms žymėti. Susietas su pastarosiomis jis suinteresuotosios visuomenės gali būti suvoktas kaip nuoroda, jog tai yra Europoje pagaminti kiaulienos produktai.

Be to, naujadaras „europig“ yra ne neįprastos, o, atsižvelgiant į dabartines anglų kalbos leksikos taisykles, dažnai pasitaikančios struktūros. Taigi prašomas įregistruoti prekių ženklas tikslinei visuomenei nesukelia įspūdžio, kuris pakankamai skirtųsi nuo to, kurį sukelia paprastas jį sudarančių žodinių elementų sujungimas, kad galėtų pakeisti jo reikšmę ar prasmę.

(žr. 31, 34–36 punktus)

2. Žodinis prekių ženklas, apibūdinantis prekių ar paslaugų savybes Reglamento Nr. 40/94 dėl Bendrijos prekių ženklo 7 straipsnio 1 dalies c punkto prasme, dėl šios aplinkybės tų pačių prekių ar paslaugų atžvilgiu neišvengiamai neturi skiriamųjų požymių šio reglamento 7 straipsnio 1 dalies b punkto prasme.

(žr. 47 punktą)

3. Pagal Reglamento Nr. 40/94 dėl Bendrijos prekių ženklo 7 straipsnio 3 dalį prekių ženklo skiriamiesiems požymiams dėl naudojimo įgyti reikia, kad bent didelė atitinkamos visuomenės dalis dėl prekių ženklo atitinkamas prekes ar paslaugas skirtų kaip pagamintas ar suteiktas konkrečios įmonės. Tačiau aplinkybės, kai skiriamųjų požymių įgijimo dėl naudojimo sąlyga gali būti laikoma įvykdyta, negali būti nustatomos remiantis tik bendrais ir abstrakčiais duomenimis, kaip antai konkrečia procentine išraiška.

Siekiant įvertinti skiriamųjų požymių įgijimą dėl naudojimo, reikia atsižvelgti į tokius veiksnius, kaip antai prekių ženklo užimama rinkos dalis, jo naudojimo dažnumas, geografinis paplitimas ir trukmė, įmonės investicijų, skirtų jo reklamai, dydis, tai, kiek yra suinteresuotųjų asmenų, kurie dėl prekių ženklo prekes ar paslaugas atskiria kaip pagamintas ar suteiktas konkrečios įmonės. Šiuo atžvilgiu tinkami įrodymai, be kita ko, yra prekybos ir pramonės rūmų ar kitų profesinių asociacijų pareiškimai.

(žr. 55–56 punktus)